b"\n_START_ARTICLE_\nPolovi ju\xc5\xbene polutke\n_START_PARAGRAPH_\nJu\xc5\xbeni pol je najju\xc5\xbenija to\xc4\x8dka na Zemlji i ovisno o definiciji, nalazi se na ili u blizini Antarktike. Mogu\xc4\x87e ga je definirati na razli\xc4\x8dite na\xc4\x8dine.\n_START_SECTION_\nZemljopisni ju\xc5\xbeni pol\n_START_PARAGRAPH_\nZemljopisni ju\xc5\xbeni pol odre\xc4\x91en je rotiranjem Zemlje. On se nalazi na zemljinoj osi i ima stalni polo\xc5\xbeaj na zemljopisnoj \xc5\xa1irini od 90\xc2\xb0 J i nalazi se na kopnu Antarktike ispod vje\xc4\x8dnog leda. Le\xc5\xbei na 2.800 m nadmorske visine. Prvi ljudi koji su uspjeli do\xc4\x87i na zemljopisni ju\xc5\xbeni pol bili su Roald Amundsen i njegova ekipa 14. prosinca 1911. godine. Amundsenov konkurent Robert Falcon Scott stigao je na pol mjesec dana kasnije. Na povratku su od gladi i neopisive hladno\xc4\x87e umrli i Scott i svi \xc4\x8dlanovi njegove ekipe. Amundsen-Scottova stanica ju\xc5\xbenog pola danas nosi ime po njima.\n_START_SECTION_\nJu\xc5\xbeni magnetski pol\n_START_PARAGRAPH_\nJu\xc5\xbeni magnetski pol je najju\xc5\xbenija to\xc4\x8dka na kojoj magnetne silnice stoje okomito prema povr\xc5\xa1ini Zemlje i kuda pokazuje ju\xc5\xbeni kraj igle na kompasu. Kako on privla\xc4\x8di ju\xc5\xbeni pol igle, u fizikalnom smislu se radi o sjevernom polu. On se neprekidno kre\xc4\x87e, pa se trenutno vi\xc5\xa1e ne nalazi na kopnu, nego na moru na oko 65\xc2\xb0 J i 135\xc2\xb0 I. Do njega je po prva stigla ekspedicija Ernesta Henryja Shackeltona 16. sije\xc4\x8dnja 1909. godine.\n_START_SECTION_\nJu\xc5\xbeni geomagnetski pol\n_START_PARAGRAPH_\nGeomagnetski pol na ju\xc5\xbenoj polutki je izra\xc4\x8dunati pol nepravilnosti zemljinog magnetskog polja pod pretpostavkom da se u sredini Zemlje nalazi magnetska palica. Sada se nalazi na oko 78\xc2\xb0 J i 110\xc2\xb0 I. I on je, kao magnetski pol, u fizikalnom smislu zapravo geomagnetski sjeverni pol.\n_START_SECTION_\nJu\xc5\xbeni pol nepristupa\xc4\x8dnosti\n_START_PARAGRAPH_\nJu\xc5\xbeni pol nepristupa\xc4\x8dnosti je po definiciji to\xc4\x8dka na Antarktici koja le\xc5\xbei na najudaljenijem mjestu od svih obalnih linija. On se nalazi na 83\xc2\xb050' J i 65\xc2\xb047' I (promatrano u odnosu na povr\xc5\xa1inu pod ledom) odnosno 77\xc2\xb015' J i 104\xc2\xb039' I (kopnena masa). Za sjeverni pol na Antarktici odgovaraju\xc4\x87a to\xc4\x8dka nepristupa\xc4\x8dnosti je mjesto u Antarkti\xc4\x8dkom oceanu koje je najudaljenije od linije obala.\n_START_SECTION_\nVrijeme na ju\xc5\xbenom polu\n_START_PARAGRAPH_\nZbog velikog broja istra\xc5\xbeiva\xc4\x8dkih stanica na ju\xc5\xbenom polu i problema u komuniciranju odnosno me\xc4\x91usobnog uskla\xc4\x91ivanja termina zbog \xc4\x8dinjenice da se sve vremenske zone izmjenjuju na tom podru\xc4\x8dju, za cijelo podru\xc4\x8dje Antarktike utvr\xc4\x91eno je koordinirano svjetsko vrijeme (UTC). Zbog toga nije mogu\xc4\x87e, kao na sjevernom polu, kora\xc4\x8daju\xc4\x87i oko ju\xc5\xbenog pola pro\xc4\x87i sve vremenske zone."